Begrafnisondernemers ongelukkig oor sekstoneel in kisDie toneel wat begrafnisondernemers in rep en roer het. Foto: Skermskoot/YouTube Die Nasionale Begrafnisondernemersvereniging (NFDA) het na wat berig word, ŉ brief aan die koerant gestuur waarin die vereniging hom distansieer van die “afstootlike” en “onprofessionele” beeld wat deur die skrywer Paul C Venter en direkteur Human Stark uitgebeeld word. Marthie Bota, sekretaresse van die NFDA, het aan Beeld gesê hulle het talle klagtes van hul lede ontvang oor die gedrag van die begrafnisondernemer en prokureur Tony Fivaz, wat deur Frank Opperman in die reeks vertolk word. Die NFDA het versoek dat soortgelyke tonele of verwysings na sulke “siek” aksies verwyder word en dat “die beeld van die bedryf herstel word”. Die koerant het berig dat kykNET en Stark in ŉ gesamentlik verklaring gesê het hulle is jammer dat die bedryf in ŉ slegte lig gestel word en het saamgestem dat die karakter swak smaak het. Maar volgens hulle is dit die doel, aangesien dit deel van die storielyn is. Hulle het verder gesê hulle steun die begrafnisondernemers se standpunt, maar het beklemtoon dit is fiksie.